b'\n_START_ARTICLE_\nEifelrennen 1936\n_START_SECTION_\nPred dirko\n_START_PARAGRAPH_\nObe doma\xc4\x8di mo\xc5\xa1tvi, Mercedes-Benz in Auto Union, sta si mo\xc4\x8dno \xc5\xbeeleli uspeha na doma\xc4\x8di dirki. Za Hermanna Langa je bila to prva dirka sezone, Luigi Fagioli pa je bil prijavljen, toda ni se udele\xc5\xbeil niti prostih treningov, niti dirke.\n_START_SECTION_\nDirka\n_START_PARAGRAPH_\nNa dan dirke se je ob stezi zbralo kar 300.000 gledalcev, ki so si pri\xc5\xa1li pogledati prvo pomembnej\xc5\xa1o nem\xc5\xa1ko dirko sezone, kljub de\xc5\xbeju in megli. Po \xc5\xa1tartu je vodstvo prevzel Tazio Nuvolari, ki sta mu sledila Rudolf Caracciola in Bernd Rosemeyer. Caracciola, ki je slovel kot kralj de\xc5\xbeja, je v ovinku Karussell prehitel Nuvolarija in prevzel vodstvo. Po dveh krogih je Nuvolari napadel in prehitel Caracciolo, ki je kmalu za tem odstopil zaradi okvare motorja, ki je bila posledica pove\xc4\x8danja delovne prostornine motorjev na 4,7 litra, kar je oslabilo bloke cilindrov. Nuvolari je tako vodil pred Rosemeyerjem in von Brauchitschem._NEWLINE_Pribli\xc5\xbeno na polovici dirke se je na dele dirkali\xc5\xa1\xc4\x8da spustila gosta megla. Rosemeyer se je pribli\xc5\xbeal Nuvolariju in ga tudi prehitel v ovinku S\xc3\xbcdkehre. Von Brauchitsch je v osmem krogu odstopil zaradi podobne okvare motorja kot Caracciola, tako da so bili za Rosemeyerjem trije Ferrarijevi dirka\xc4\x8di, Nuvolari, Antonio Brivio in Giuseppe Farina. Na nekaterih delih steze je bila vidljivost zmanj\xc5\xa1ana na od dvajset do \xc5\xa1tirideset metrov in vsi dirka\xc4\x8di so tam upo\xc4\x8dasnili, razen Rosemeyerja. Nuvolari ga je poskusil slediti, toda ni se mogel kosati z njegovo sposobnostjo vida skozi meglo. Rosemeyer je Nuvolariju be\xc5\xbeal tudi po trideset sekund na krog in je dosegel legendarno zmago. Ferrariji so ostali na drugem, tretjem in \xc4\x8detrtem mestu, peti je bil Lang kot najbolj\xc5\xa1i Mercedesov dirka\xc4\x8d, \xc5\xa1esti Louis Chiron, ostali Auto Unioni so bili uvr\xc5\xa1\xc4\x8deni le med sedmim in devetim mestom, deseti in zadnji uvr\xc5\xa1\xc4\x8deni pa je bil Juan Zanelli \xc5\xbee s krogom zaostanka.\n_START_SECTION_\nPo dirki\n_START_PARAGRAPH_\nPo tej dirki je Rosemeyer dobil vzdevek Nebelmeister (kralj megle). Heinrich Himmler pa ga je povi\xc5\xa1al v prvega poro\xc4\x8dnika SS (SS-Obersturmf\xc3\xbchrer). Nobeden od nem\xc5\xa1kih dirka\xc4\x8dev se ni resno zanimal za politiko, toda vsi avtomobilisti\xc4\x8dni in motociklisti\xc4\x8dni dirka\xc4\x8di so morali biti \xc4\x8dlani Nationalsozialistisches Kraftfahrerkorps (NSKK), ki ga je vodil Adolf H\xc3\xbchnlein. Himmler je \xc5\xbeelel, da bi bil eden od dirka\xc4\x8dev tudi \xc4\x8dlan SS. Toda od najbolj\xc5\xa1ih nem\xc5\xa1kih dirka\xc4\x8dev je bil Caracciola anti-nacist in je \xc5\xbeivel v \xc5\xa0vici, plemi\xc4\x8d von Brauchitsch z voja\xc5\xa1ko zgodovino ni bil primeren, Stuckova \xc5\xbeena pa je imela judovsko babico, zato je bil izbran mladi, plavolasi in popularni Rosemeyer, \xc4\x8deprav po svojem \xc5\xbeivljenjskem slogu in filozofiji ni ravno spadal v vizijo povojnega SS oficirja. SS je v tem primeru deluje kot eden prvih osebnih sponzorjev slavnega dirka\xc4\x8da s podobnimi cilji, kot jih imajo sodobne multinacionalke s sponzoriranjem najbolj\xc5\xa1ih \xc5\xa1portnikov.'